Die Makkabiese Spele is op twee na die grootste internasionale sportfees in die wêreld. Hierdie spele vind altyd in Israel plaas in die jaar na die Olimpiese Somerspele, dus ook elke vierde jaar. Deelname is beperk tot lede van die wêreldwye Joodse gemeenskap en alle inwoners van Israel. Die doel daarmee is om die Jode se bande met die land Israel te versterk. Alle sportsoorte waarin meegeding word by die Olimpiese Spele vind ook hier plaas. Maar die groot verskil is dat hierdie spele ook oopstaan vir mededinging in allerlei kleiner, onbekender en moderne sportsoorte soos oriëntasieloop, Lacrosse, futsal, 3x3-basketbal, skaak, judo, karate, skerm, tafeltennis, stoei, vlugbal, dans, rugby, yshokkie, muurbal, perdesport, en selfs die kaartspel duplikaatbrug. Die opening- en afsluitingseremonies is uitstalvensters vir die Joodse kultuur in Israel. Dit word gekenmerk deur musiek, sang, dans en teatervoorstellings. Tussen 1935 en 1973 het Suid-Afrika 114 goue medaljes verower. In 1961 het die gimnas Edna Fisher drie goue medaljes ingepalm en by die volgende fees in 1965 wen die atleet Lorraine Lotzoff ook drie goues.